Det var et program efter mange børns smag, der fredag ventede til Tall Ships Races i Nørresundby. Ikke nok med, at forældre havde taget børnene med på havnen, så var der også flere børnehaver, der var mødt til Ramasjang Mysteriet på havnen med den populære børnevært Kristian Gintberg. En familie fra Hjallerup var blandt andre mødt op helt oppe foran scenen, hvor 11-årige Tonni var klar til at se showet. -	Man får endelig set ham efter, at man har set ham i fjernsynet, siger han. Familien fra Hjallerup tæller fem – mor, far, to døtre og en søn. 9-årige Jasmin, som er Tonnis lillesøster, var også helt klar foran scenen. -	Det er rigtig stort, for fra da jeg var lille, har jeg bare sagt, at jeg vil se ham (Kristian Gintberg red.), og jeg har aldrig set ham, men det får jeg gjort nu, siger hun. Så det er faktisk en drøm, der går i opfyldelse? - Ja, det er det. Børnene skal have en oplevelse Annette og Thomas er plejeforældre til de tre børn, og Annette er rigtig glad for, at hun kan give dem en oplevelse under Tall Ships Races. -	Det har de fortjent ligesom alle andre børn, så bare det, at de er glade, så er vi jo også, og det er jo fantastisk, siger hun. Familien er da også lidt ekstra klar til Tall Ships Races. Deres sommerferie har nemlig bestået af en sejltur. Det er vigtigt for Annette, at de er med til at give børnene nogle oplevelser, som de kan fortælle og snakke om, når de møder i skolen igen. - Vi kan godt lide at give dem det, de gerne vil opleve og give dem det, der giver kvalitet i deres liv. Det er jo fantastisk for os alle sammen.
Det er ikke kun på Aalborg-siden, der er godt gang i den til Tall Ships Races – det gælder også på Nørresundby-siden, hvor der fredag er samlet masser af børn med deres forældre.